擬齊梁體寄馮使君三首
庭鳥多好音，相呼灌木中。竹房更何有，還如鳥巢空。賴逢富人侯，真東晉謝公。煌煌發令姿，珂佩鳴丁冬。故山有深霞，未如旌旗紅。慚非衛霍松，何以當清風。露益蟬聲長，蕙蘭垂紫帶。清吟待明月，孤雲忽為蓋。伊餘石林人，本是燒畬輩。頻接謝公棋，輸多未曾賽。大道貴無心，聖賢為始慕。秋空共澄潔，美玉同貞素。偉哉桐江守，雌黃出金口。為文能廢興，談道弭空有。雪林槁枯者，坐石聽亦久。還疑紫磨身，成居靈運後。